मैं कहता हूं कि थरूर की बात का मर्म जो न समझे, अनाड़ी है। प्रतीकात्मकता और सांकेतिकता हमारे सामाजिक और भाषाई जीवन का महत्वपूर्ण हिस्सा हैं। ऐसा नहीं है कि थरूर पर पिल पड़े लोग इतने ठूंठ-दिमाग़ हैं कि ‘हिंदू-पाकिस्तान’ का भाव नहीं समझे, इसलिए हाय-तौबा मचा रहे हैं। वे जानबूझ कर ऐसा कर रहे हैं। कोई भी थरूर जब इस प्रतीक का इस्तेमाल करता है तो भरे मन से करता है। वह कुछ समय से भारतीय हवा में बढ़ती जा रही घुटन से तंग आ कर आप से यह कहना चाहता है कि अगर हिंदूपन के अतिरेक पर अपनी सियासत चलाने वाली शक्तियां नहीं हारीं तो आगे चल कर भारत उस राह पर चला जाएगा, जिस पर चल कर पाकिस्तान बर्बाद हो चुका है।